Secretarul general adjunct al NATO, Mircea Geoană, s-a declarat cutremurat de atacul armat împotriva prim-ministrului Slovaciei, Robert Fico, scrie AGERPRES.
„Este cutremurător ce s-a întâmplat astăzi în Slovacia! Sunt şocat de împuşcarea prim-ministrului Robert Fico şi îngrijorat în legătură cu starea dânsului de sănătate. Doresc să transmit cele mai bune gânduri celor dragi şi poporului slovac putere să depăşească acest moment cumplit”, a postat Mircea Geoană pe Facebook.
Starea prim-ministrului Robert Fico este extrem de gravă şi este în continuare supus unei intervenţii chirurgicale la Spitalul Roosvelt din Banska Bystrica, a anunţat vicepremierul şi ministrul apărării Robert Kalinak.
Fico a fost împuşcat de mai multe ori în stradă, miercuri, în jurul orei 13.00 GMT, în timp ce părăsea o reuniune guvernamentală în Handlova, un mic oraş din centrul ţării.